CELEX: 62009TN0200
Language: el
Date: 2009-05-25 00:00:00
Title: Υπόθεση T-200/09: Προσφυγή της 25ης Μαΐου 2009 — Abertis Infraestructuras κατά Επιτροπής

18.7.2009   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 167/20
            
         Προσφυγή της 25ης Μαΐου 2009 — Abertis Infraestructuras κατά Επιτροπής
   (Υπόθεση T-200/09)
   2009/C 167/39
   Γλώσσα διαδικασίας: η ισπανική
   
      Διάδικοι
   
   
      Προσφεύγουσα: Abertis Infraestructuras, SA (Βαρκελώνη, Ισπανία) (εκπρόσωποι: M. Roca Junyent και P. Callol García, δικηγόροι)
   
      Καθής: Επιτροπή των Ευρωπαϊκών Κοινοτήτων
   
      Αιτήματα της προσφεύγουσας
   
   Η προσφεύγουσα ζητεί από το Πρωτοδικείο:
   
               —
            
            
               να ακυρώσει την προσβαλλομένη πράξη και να καταδικάσει την Επιτροπή στα δικαστικά έξοδα.
            
         
      Ισχυρισμοί και κύρια επιχειρήματα
   
   Η προσβαλλομένη στο πλαίσιο της παρούσας υποθέσεως πράξη είναι η ίδια με αυτήν της υποθέσεως T-58/09, Schemaventotto κατά Επιτροπής (ΕΕ C 82, σ. 34)· πρόκειται για τη νομική πράξη με την οποία η Επιτροπή περάτωσε τη διαδικασία δυνάμει του άρθρου 21 του κανονισμού (ΕΚ) 139/2004 του Συμβουλίου, της 20ής Ιανουαρίου 2004, για τον έλεγχο των συγκεντρώσεων μεταξύ επιχειρήσεων (ΕΕ L 24, σ. 1) (στο εξής: κανονισμός), διαδικασία η οποία είχε κινηθεί ενόψει του ελέγχου της συγκεντρώσεως μεταξύ της προσφεύγουσας και της Autostrade, S.p.A. (υπόθεση COMP/M. 4388 — Abertis/Autostrade).
   Προς στήριξη των αιτημάτων της, η προσφεύγουσα ισχυρίζεται ότι:
   
               —
            
            
               η Επιτροπή των Ευρωπαϊκών Κοινοτήτων παρέβη τις νόμιμες υποχρεώσεις της καθόσον περάτωσε την κατά το άρθρο 21 διαδικασία χωρίς να διαπιστώσει τις διαπραχθείσες από την Ιταλία σε βάρος των δικαιωμάτων της Abertis παραβάσεις· επίσης, επικουρικώς, η Επιτροπή ανάλυσε εσφαλμένως τη συμβατότητα προς το κοινοτικό δίκαιο, παραβαίνοντας την υποχρέωση που υπέχει από το άρθρο 21 του κανονισμού·
            
         
               —
            
            
               η Επιτροπή παρέβη τις διατυπούμενες στο άρθρο 21 του κανονισμού ουσιώδεις διαδικαστικές προϋποθέσεις. Η παράβαση αυτή έχει ως αποτέλεσμα την ακυρότητα των πράξεων της Επιτροπής, διότι εμποδίζει την πλήρη επίτευξη του σκοπού του άρθρου 21 του κανονισμού·
            
         
               —
            
            
               η Επιτροπή παρέβη την υποχρέωσή της να αιτιολογήσει τις εν λόγω πράξεις·
            
         
               —
            
            
               η Επιτροπή άσκησε καταχρηστικώς τις εξουσίες της καθόσον αυτή, επικαλούμενη το άρθρο 21 του κανονισμού, έλαβε απόφαση την οποία δεν έπρεπε να λάβει δεδομένου ότι αυτή εμπίπτει στο πεδίο εφαρμογής του άρθρου 226 της Συνθήκης ΕΚ, και αυτό σε βάρος των εγγυήσεων του άρθρου 21 του κανονισμού, στερώντας από αυτό την πρακτική αποτελεσματικότητά του και αφαιρώντας την προστασία από τη συγκέντρωση που προηγουμένως είχε η ίδια σχεδιάσει και εγκρίνει·
            
         
               —
            
            
               η Επιτροπή παρέβη τις γενικές αρχές της ασφάλειας δικαίου, της χρηστής διοικήσεως και της προστασίας της δικαιολογημένης εμπιστοσύνης διότι σε περιπτώσεις που δεν άφηναν περιθώριο εκτιμήσεως, δεν ενήργησε κατά του κράτους μέλους ανατρέποντας έτσι την εμπιστοσύνη των επιχειρηματιών·
            
         
               —
            
            
               τέλος, επικουρικώς, η Επιτροπή δεν έκρινε ορθώς τη νέα νομική ρύθμιση που θέσπισε το ιταλικό κράτος, δεδομένου ότι δεν δημιουργήθηκε νομικό πλαίσιο που να διασφαλίζει ότι οι επιχειρήσεις θα τύχουν δίκαιης και σύμφωνης προς το κοινοτικό δίκαιο μεταχειρίσεως στο πλαίσιο μελλοντικών συγχωνεύσεων στον τομέα των αυτοκινητοδρόμων στην Ιταλία.